Priebežná správa
O príprave sčítania obyvateľov, domov a bytov v roku 2001
za rok 2000

ÚVOD

	Sčítanie obyvateľov, domov a bytov (ďalej len “sčítanie”) patrí medzi najvýznamnejšie a najrozsiahlejšie štatistické zisťovania, ktoré sa tradične uskutočňujú v desaťročných intervaloch. Na príprave sčítania sa zúčastňujú viaceré ústredné orgány štátnej správy, orgány miestnej štátnej správy a samosprávy obcí.	

Príprava a realizácia sčítania sa uskutočňuje v súlade so zákonom č. 165/1998 Z.z. o sčítaní obyvateľov, domov a bytov v roku 2001 z 12. mája 1998. V zákone je stanovený obsah sčítania (zisťované údaje), povinnosť poskytnúť požadované údaje, rozhodujúci okamih a doba sčítania, úlohy orgánov štátnej správy a obcí pri sčítaní, ustanovenia o ochrane zisťovaných údajov a úhrade nákladov na sčítanie. Údaje zisťované pri sčítaní sú stanovené v súlade s medzinárodnými odporúčaniami.

Uznesením vlády SR z 24. februára 1998 č. 125  v bode C.3. bolo uložené predsedovi Štatistického úradu SR (ďalej len “ŠÚ SR”) predkladať na rokovanie vlády SR priebežnú správu o postupe prác zabezpečenia sčítania obyvateľov, domov a bytov v roku 2001 každoročne do 30. apríla, končiac rokom 2003.

Činnosť ŠÚ SR bola v roku 2000 zameraná predovšetkým na oblasť organizačnej a metodickej prípravy sčítania v rezorte, na zabezpečenie metodického usmernenia činnosti orgánov miestnej štátnej správy a obcí pri príprave sčítania, na prípravu a overenie systému spracovania výsledkov, na technologickú prípravu sčítania a prezentácie výsledkov sčítania.

V spolupráci s Ministerstvom životného prostredia SR (ďalej len MŽP SR) a s Úradom geodézie, kartografie a katastra SR (ďalej len ÚGKK SR) sa uskutočnila územná príprava sčítania.

I.	LEGISLATÍVNE ZABEZPEČENIE

1.	Priebežná správa o postupe prác na príprave sčítania obyvateľov, domov a bytov v roku 2001 za rok 1999

V súlade s uznesením vlády SR číslo 125 z 24. februára 1998, bod C.3. predseda ŠÚ SR predložil v marci 2000 na rokovanie vlády Priebežnú správu o postupe prác pri príprave sčítania obyvateľov, domov a bytov v roku 2001 za rok 1999.

V správe bolo konštatované, že príprava sčítania sa v roku 1999 realizovala v súlade s predpokladaným harmonogramom a že činnosť ŠÚ SR bola zameraná predovšetkým na oblasť organizačnej a metodickej prípravy sčítania v rezorte, na prípravu organizačného zabezpečenia systému spracovania výsledkov sčítania, na zabezpečenie porovnateľnosti zisťovaných údajov s medzinárodnými odporúčaniami a normami a na technologickú prípravu sčítania a spracovania výsledkov sčítania.

2.  Nariadenie vlády o dobe sčítania

 	Návrh nariadenia vlády o dobe sčítania obyvateľov, domov a bytov bol prerokovaný vo vláde v decembri 2000.

V zmysle schváleného nariadenia vlády o dobe sčítania obyvateľov, domov a bytov v roku 2001 sa sčítanie vykoná od 19. mája do 10. júna.

Účelom tohoto nariadenia je aj skutočnosť, že podľa § 17 zákona o sčítaní obyvateľov, domov a bytov v roku 2001 od vyhlásenia doby sčítania až po jej ukončenie nie je možné vykonávať územné zmeny, zmeniť názov obce alebo jej časti alebo pomenovanie ulíc a meniť číslovanie stavieb.

Týmto sa dosiahne aspoň dočasná územná stabilita, ktorá tvorí nevyhnutný predpoklad na územnú prípravu sčítania a súčasne aj spracovania a publikovania výsledkov zo sčítania. 

3.  Ústredná komisia pre sčítanie

V zmysle § 13 zákona o sčítaní obyvateľov, domov a bytov v roku 2001 predseda ŠÚ SR zriadil Ústrednú komisiu pre sčítanie ako svoj dočasný poradný orgán pre otázky prípravy, realizácie a spracovania výsledkov sčítania. 
	
Členmi Ústrednej komisie sú, okrem zástupcov štátnej štatistiky, zástupcovia rezortov vnútra, výstavby a regionálneho rozvoja, životného prostredia, obrany, zdravotníctva, práce, sociálnych vecí a rodiny, spravodlivosti, dopravy, pôšt a telekomunikácií, zahraničných vecí, zástupcovia združenia miest a obcí, zástupcovia orgánov miestnej štátnej správy (krajských a okresných úradov). 
	
Úlohou Ústrednej komisie je posudzovať postup prác pri príprave, realizácii a spracovaní výsledkov sčítania, kontrolovať plnenie úloh vyplývajúcich zo zákona o sčítaní obyvateľov, domov a bytov v roku 2001 v súlade so schválenou celoštátne platnou metodikou, zabezpečovať koordináciu činnosti štatistického úradu s ďalšími orgánmi a inštitúciami pri príprave a realizácii sčítania a prerokovávať závažné materiály metodického a organizačného charakteru týkajúce sa sčítania.
	
Členovia Ústrednej komisie pre sčítanie boli na 1. zasadaní v septembri 2000 oboznámení s úlohami, ktoré je potrebné zabezpečiť na realizáciu sčítania (zákon o sčítaní), o obsahu zisťovania (Opatrenie ŠÚ SR k charakteristikám, základným znakom a štruktúre údajov), o obsahu  a technicko-organizačnom zabezpečení prípravy sčítania na ŠÚ SR a o návrhu sčítacích tlačív, pomocou ktorých sa bude realizovať zber údajov od obyvateľstva.
	
Na 2. zasadaní Ústrednej komisie v decembri 2000 boli prerokované otázky metodického zabezpečenia činnosti obcí a miestnych orgánov štátnej správy pri príprave a realizácii sčítania, bola podaná informácia o zabezpečovaní úloh pri príprave spracovania údajov zo sčítania, informácia o úpravách sčítacích tlačív a o ďalších úlohách súvisiacich s prípravou sčítania  (zabezpečenie ochrany zisťovaných údajov, zabezpečenie propagačnej a informačnej kampane).
	
Súčasťou rokovania bola aj informácia o  úlohách, ktoré je potrebné zabezpečiť v čase pred samotným sčítaním.
4. 	Opatrenie ŠÚ SR, ktorým sa mení a dopĺňa opatrenie Štatistického úradu, ktorým sa
      vyhlasuje charakteristika, základné znaky a štruktúra údajov zisťovaných pri 
      sčítaní obyvateľov, domov a bytov v roku 2001

	V súvislosti s úpravou metodiky zisťovania údajov pri sčítaní a nadväzujúcich úprav spracovania a publikovania výsledkov sčítania, ako aj s technickými úpravami sčítacích tlačív bolo potrebné upraviť niektoré číselníky a klasifikácie. Tieto úpravy si vyžiadali aj následné zásahy do textov na tlačivách použitých pri sčítaní. 

Ďalšie úpravy formálneho charakteru boli vyvolané poznatkami z pilotného overovania sčítacích tlačív v domácnostiach.

Najvýznamnejšie zásahy boli  vykonané do klasifikácií použitých pri zisťovaní národnosti, materinského jazyka a náboženského vyznania.

	Všetky obsahové úpravy boli prerokované s vecne príslušnými rezortami, ako aj ďalšími užívateľmi a sú úplne v súlade s obsahom zisťovania, definovanom v prílohe zákona č. 165/1998 Z. z. o sčítaní obyvateľov, domov a  bytov v roku 2001.

	Medzirezortné pripomienkové konanie sa uskutočnilo  v 1. štvrťroku 2001, po úpravách odporúčaných Stálou pracovnou komisiou Legislatívnej rady vlády SR pre správne právo bolo opatrenie zadané do tlače v Zbierke zákonov.

II.	 METODICKÁ PRÍPRAVA

1.	Metodický pokyn ŠÚ SR, ktorým sa upravuje postup pri vytváraní sčítacích obvodov

	Vytvorenie sčítacích obvodov ako  základných organizačných jednotiek, v ktorých vykonajú sčítanie sčítací komisári, je nevyhnutnou podmienkou prípravy, realizácie  realizácie sčítania,  spracovania výsledkov sčítania a ich publikovania.

	ŠÚ SR podľa § 9 ods. 1 zákona o sčítaní na ujednotenie postupu pri príprave a vykonaní sčítania vydal metodický pokyn, ktorým je upravený postup príslušných orgánov, definované pojmy, určené termíny a upravené ďalšie podrobnosti pri vytváraní sčítacích obvodov.

	V pokyne sú definované spôsoby  a termíny plnenia úloh orgánov štátnej správy a obcí pri vytváraní sčítacích obvodov, spôsob vytvárania sčítacích obvodov a vedenia dokumentácie o sčítacích obvodoch.

	Metodický pokyn bol publikovaný vo Vestníku vlády Slovenskej republiky v čiastke 8 v októbri 2000.

2.  Metodický pokyn, ktorým sa upravuje činnosť obcí pri príprave a vykonaní sčítania

	Zo zákona o sčítaní obyvateľov, domov a bytov v roku 2001 vyplýva úloha pre obce uskutočniť vo svojich územných obvodoch sčítanie.

	ŠÚ SR podľa § 9 ods. 1 zákona o sčítaní na ujednotenie postupu obcí pri príprave a vykonaní sčítania vydal metodický pokyn, ktorým je upravený postup obcí pri príprave  a vykonaní sčítania, pri zbere, kontrole a kompletizácii sčítacích tlačív, pri aplikácii zákona o 
používaní jazyka národnostných menšín a pri použití rozpočtových prostriedkov súvisiacich s prípravou a vykonaním sčítania.

	V pokyne je uvedený aj podrobný harmonogram prác súvisiacich s prípravou a uskutočnením sčítania v obciach.

	Metodický pokyn bol publikovaný vo Vestníku vlády Slovenskej republiky v čiastke 9 v novembri 2000.
	
3.	Metodický pokyn, ktorým sa upravuje činnosť krajských úradov a okresných úradov pri príprave a vykonaní sčítania

	Významnú úlohu pri príprave a uskutočnení sčítania majú aj orgány miestnej štátnej správy - krajské úrady a okresné úrady.

	ŠÚ SR podľa § 9 ods. 1 zákona o sčítaní vydal metodický pokyn, ktorým je upravený postup orgánov miestnej štátnej správy pri príprave sčítania a vykonaní sčítania.
	
	V pokyne je konkretizovaný postup orgánov miestnej štátnej správy pri plnení úloh vyplývajúcich zo zákona o sčítaní obyvateľov, domov a bytov v roku 2001 s harmonogramom postupu realizácie úloh.

	Metodický pokyn bol publikovaný vo Vestníku vlády Slovenskej republiky v čiastke 9 v novembri 2000.

4.  Pokyny pre sčítacích komisárov

Pokyny pre sčítacích komisárov tvoria základný metodický materiál, ktorým je upravená činnosť sčítacích komisárov pred sčítaním, počas sčítania a po sčítaní.

Obsahujú:
- úlohy sčítacích komisárov pred sčítaním, v dobe sčítania a po sčítaní,
- harmonogram postupu prác sčítacieho komisára,
- záväzné metodické vysvetlivky a definície údajov zisťovaných pri sčítaní,
- postup sčítacieho komisára pri manipulácii so sčítacími tlačivami,
- návod na vyplnenie požadovaných sumarizácií zistených údajov.

Pri tvorbe pokynov boli akceptované požiadavky na medzinárodné porovnávanie zisťovaných údajov, požiadavky na porovnateľnosť zisťovaných údajov s predchádzajúcimi sčítaniami. Použité číselníky a klasifikácie boli konzultované s vecne príslušnými rezortami a ďalšími užívateľmi výsledkov sčítania.

5.  Metodický pokyn pre sčítanie v osobitných sčítacích obvodoch

	Sčítanie v  zariadeniach spravovaných Ministerstvom obrany SR, Ministerstvom spravodlivosti SR, Ministerstvom vnútra SR, Ministerstvom dopravy pôšt a telekomunikácií SR a sa uskutoční formou tzv. osobitných sčítacích obvodov, v ktorých budú sčítanie vykonávať pracovníci týchto zariadení. Výkon sčítania v osobitných sčítacích obvodoch bude upravený osobitnými dohodami ŠÚ SR s príslušným rezortom.

	Zistené údaje o obyvateľoch v týchto zariadeniach budú na Štatistickom úrade SR prerozdelené a distribuované priamo do obcí trvalého bydliska týchto osôb.

	Pretože v  týchto osobitných sčítacích obvodoch pôjde prevažne o sčítanie dočasne prítomných osôb, aj postup pri ich sčítaní má v porovnaní so sčítaním v obciach svoje odlišnosti.

	Tieto špecifiká sú popísané v pokynoch pre vykonanie sčítania v osobitných sčítacích obvodoch. 
 
6.  Metodický pokyn pre sčítanie v ubytovacích zaradeniach

Podobne aj v ubytovacích zariadeniach pôjde prevažne o sčítanie dočasne prítomných osôb, v ktorých sčítanie uskutočnia zamestnanci týchto zariadení. Tieto zariadenia však budú súčasťou sčítacích obvodov vytvorených v obci, sčítanie v nich zabezpečenia sčítací komisári vymenovaní obcou a získané údaje budú spracované štandardným postupom.

III.	 SČÍTACIE TLAČIVÁ

1.	Návrh sčítacích tlačív

	Pri sčítaní budú použité 3 základné sčítacie tlačivá:
-  List obyvateľa - určený na zisťovanie údajov o jednotlivých obyvateľoch - samostatne za  
    každého obyvateľa,
- Bytový list - určený na zisťovanie údajov o bytoch,
- Domový list - určený na zisťovanie údajov o domoch.
(Vzory sčítacích tlačív sú v prílohe).
	
Pri návrhu sčítacích tlačív  boli zohľadnené:
- medzinárodné požiadavky na porovnateľnosť zisťovaných údajov,
- zoznam údajov definovaných v prílohe k zákonu o sčítaní,
- metodické odporúčania vecne príslušných rezortov k použitým klasifikáciám zisťovaných 
  údajov,
- požiadavky na zabezpečenie prevodu zisťovaných údajov do elektronickej formy, kde 
   sčítacie  tlačivá slúžia ako vstup do spracovania,
- požiadavky na zabezpečenie ochrany individuálnych a osobných údajov zisťovaných pri 
   sčítaní.

2.  Tlač sčítacích tlačív

Tlač sčítacích tlačív je zabezpečená dodávateľom v zmysle zákona o verejnom obstarávaní.

Osobitná pozornosť bola venovaná tlači sčítacích tlačív, ktoré budú vypĺňať priamo obyvatelia – List obyvateľa, Bytový list a Domový list.

Zvýšené nároky na kvalitu a presnosť tlače sú spôsobené požiadavkami prevodu údajov do elektronickej formy - optické snímanie.
Súčasťou dodávky je aj  tlač ostatných pomocných a sumarizačných tlačív a tlač niektorých metodických pokynov.

Tlačivá boli zadané do tlače v dostatočnom časovom predstihu, budú distribuované priamo do všetkým miest a cez príslušný okresný úrad do všetkých ostatných obcí.

3.  Dvojjazyčné sčítacie tlačivá
	
Všetky sčítacie tlačivá, ktoré bude vypĺňať obyvateľstvo (List obyvateľa, Bytový list, Domový list) boli spracované v súlade s uznesením vlády č.1066/2000, v slovenskej verzii i v dvojjazyčných verziách -  slovensko-maďarskej, slovensko-rómskej, slovensko-ukrajinskej a slovensko-rusínskej.

Dvojjazyčné verzie sčítacích tlačív budú použité v zmysle zákona o používaní jazyka národnostných menšín vo všetkých obciach, v ktorých je 20 a viac % obyvateľov príslušnej národnostnej menšiny.

Tlač týchto tlačív a ich distribúciu zabezpečí ŠÚ SR, o ich použití budú informované obce, sčítací komisári v týchto obciach, ako aj samotní obyvatelia.

V súvislosti s použitím dvojjazyčných verzií sčítacích tlačív sa zvýšili náklady súvisiace so zabezpečím ich urýchlenej tlače (náklady na preklady a korektúry sčítacích tlačív, zvýšené náklady na tlač), ako i náklady na zabezpečenie optického snímania týchto tlačív pri prevode údajov do elektronickej formy (technické nastavenie čítacích zariadení, softvérové zabezpečenie ich snímania) a náklady spojené s ich ďalším spracovaním (kódovanie inojazyčných verzií zápisov na sčítacích tlačivách).

IV.	 PROPAGAČNÁ A INFORMAČNÁ KAMPAŇ

1.	Projekt zabezpečenia informačnej a propagačnej kampane

V porovnaní s predchádzajúcimi sčítaniami obyvateľov, domov a bytov sa podstatne zmenili spoločenské podmienky, v ktorých sa bude táto výnimočná štatistická akcia realizovať. Sú to predovšetkým zmenené podmienky, za ktorých sa zisťovanie údajov od obyvateľov môže realizovať (nevyhnutnosť osobitného zákona), ako aj zmenený prístup samotného obyvateľstva k poskytovaniu osobných a individuálnych údajov pri sčítaní pre potreby štatistického spracovania.

Opatrnosť obyvateľstva pri poskytovaní údajov pre potreby štátnej štatistiky je negatívne ovplyvnená aj obavami o prípadnom zneužití poskytnutých údajov na iné ako na štatistické účely.

Z uvedeného vyplýva, že je nevyhnutné, aby pred samotným sčítaním bolo obyvateľstvo podrobne a pravdivo informované o využití takto získaných údajov, o postupe a činnostiach súvisiacich so zberom týchto údajov a o spôsobe ich ďalšieho štatistického spracovania a publikovania.

Osobitná pozornosť musí byť venovaná opatreniam, ktoré zamedzia akémukoľvek úniku týchto údajov mimo systém štatistického spracovaniach vo všetkých fázach – od zberu údajov sčítacími komisármi priamo v domácnostiach až po zabezpečenie ochrany automatizovaného spracovania a publikovania.

Je nevyhnutné presvedčiť obyvateľstvo, že takto získané údaje a  štatisticky spracované a vyhodnotené informácie bude možné v  širokom rozsahu využiť pre medzinárodné porovnávanie, pre potreby riadenia a politiky štátu, pre predikovanie možného vývoja našej spoločnosti a v neposlednom rade aj v praktickom živote samotného obyvateľstva pri prijímaní rozhodnutí na úrovni obcí.

	Informačná a propagačná kampaň sa bude uskutočňovať podľa prijatého realizačného projektu, pri tvorbe ktorého boli využité poznatky z informačnej kampane sčítania vo Francúzsku a Maďarsku, odborné poznatky pracovníkov zaoberajúcich sa informačnou kampaňou, ako aj poznatky z realizácie informačnej kampane z predchádzajúcich štatistických zisťovaní u obyvateľstva.
 
2.  Realizácia projektu

	Projekt propagačnej a informačnej kampane sa bude realizovať predovšetkým oslovením obyvateľstva s využitím verejnoprávnych prostriedkov - besedy, šoty, ostatné formy prezentácie predovšetkým v existujúcich formách relácií v Slovenskej televízii a v Slovenskom rozhlase a formou príspevkov v tlačových médiách s celoslovenskou pôsobnosťou.

	Podobným spôsobom bude informovanie obyvateľstva o sčítaní zabezpečené aj v regionálnych oznamovacích prostriedkoch.

	Osobitným spôsobom budú informované všetky domácnosti o sčítaní – doručením oznámenia o sčítaní do každej domácnosti.

	Významnou súčasťou realizácie informačnej a propagačnej kampane je aj informovanie obcí o význame sčítania tak pre obce, ako aj pre samotné obyvateľstvo.

	Na   informovanie novinárov o príprave a uskutočnení sčítania sú určené tlačové besedy, ktoré sa budú uskutočňovať tak na úrovni ŠÚ SR pre médiá s celoslovenskou pôsobnosťou, ako aj na krajskej úrovni pre médiá regionálneho dosahu.

Vzhľadom na obmedzené rozpočtové prostriedky a na potrebu realizovať a sústrediť informačnú kampaň čo možno najbližšie k termínu uskutočnenia sčítania sa s intenzívnym informovaním verejnosti začne v 2. polovici apríla, t.j. asi mesiac pred sčítaním.

V.	 SPRACOVANIE VÝSLEDKOV 

1.	Projektová príprava spracovania výsledkov

      a) Decentralizované spracovanie

V súlade s metodikou štatistických zisťovaní vypracoval ŠÚ SR technický projekt decentralizovaného spracovania výsledkov sčítania, v ktorom sa metodicky vymedzuje obsah tohto štatistického zisťovania a sú vypracované klasifikácie a číselníky, potrebné pre  následné 
štatistické spracovanie zisťovaných údajov. Sú v ňom definované kontroly, ktoré overia správnosť vyplnenia tlačív, správnosť väzieb medzi vyplnenými údajmi na tlačive, ale aj medzi tlačivami. 

Navrhnutý systém decentralizovaného spracovania údajov zo sčítania na krajských správach ŠÚ SR urýchli túto fázu spracovania výsledkov sčítania a tým aj ich publikovanie.

      b)  Centralizované spracovanie

Po príprave  údajov zo sčítania v decentralizovanej fáze sa uskutoční ich centrálne spracovanie, ktoré je zamerané na sumarizáciu zistených údajov podľa preddefinovaných výstupných štatistických triedení do osobitných výstupných publikačných tabuliek podľa vymedzených územných celkov.

V projekte centralizovaného spracovania výsledkov sčítania sú stanovené kritériá na tvorbu výstupných triedení zisťovaných údajov v územnom detaile za časti obce, obce, okresy, kraje a za Slovenskú republiku, výstupné triedenia údajov za mestá a za vidiecke obce a podľa veľkostných skupín obcí a výstupné triedenia podľa osobitných kritérií – tabuľky za obyvateľstvo, za domy, za byty a za domácnosti.

      c)  Lexikón obcí

Lexikón obcí slúži širokej verejnosti, orgánom miestnej štátnej správy a ostatným používateľom na informovanie o základných zistených údajoch pri sčítaní v triedení za jednotlivé obce a ich časti  v administratívnom usporiadaní platnom v čase sčítania.

Vzhľadom na potrebu prednostného zverejnenia základných údajov zo sčítania je spracovanie lexikónu riešené osobitným projektom. 

Obsah pripravovaného lexikónu je porovnateľný s obsahom lexikónov spracovaných za Slovenskú republiku z výsledkov predchádzajúcich sčítaní od roku 1970.

      d)  Prezentácia výsledkov

V projekte prezentácie sú definované obsah a formy prezentácie výsledkov sčítania.

V súčasnom období je spracovaná  jeho prvá časť, ktorá obsahuje nadefinované výstupné tabuľky so štatisticky spracovanými údajmi zo sčítania s určením územného detailu, za ktorý budú spracované a publikované.

Navrhnutý spôsob prezentácie výsledkov je  čo do obsahu porovnateľný s výstupmi a výsledkami sčítania v roku 1991.

Popri papierových výstupoch (knižné publikácie) budú informácie poskytované i pomocou súčasných moderných technológií  - poskytovanie údajov v elektronickej forme (diskety, kompaktné disky), formou  komunikácie cez elektronickú poštu a poskytovanie údajov cez internet.

2.   Programové zabezpečenie spracovania výsledkov

	Všetky etapy spracovania údajov zo sčítania - počnúc ich prevodom do elektronickej formy, cez ich úpravu, korekcie a kódovanie, kontrolu a sumarizáciu až po ich výstupné triedenia, sú zabezpečené osobitným aplikovaným programovým vybavením.

	V súčasnom období sú programovo zabezpečené činnosti súvisiace s prevodom údajov do elektronickej formy (optické snímanie), spracované sú programy na zabezpečenie kontroly úplnosti a správnosti zistených a spracovávaných údajov, programy na zabezpečenie kódovania slovne zapísaných odpovedí na sčítacích tlačivách a programy na zabezpečenie spracovania preddefinovaných výstupných triedení definovaných v projekte.

	Programátorské práce sú zabezpečované v súlade s predpokladanými termínmi na ich tvorbu. 

3.  Realizácia pilotného projektu spracovania výsledkov sčítania

	V súlade s predpokladaným harmonogramom overenia systému spracovania údajov zo sčítania sa v roku 2000 začalo s realizáciou pilotného projektu, ktorým sa overili:
- forma navrhovaných sčítacích tlačív,
- zrozumiteľnosť navrhnutých formulácií otázok na sčítacích tlačivách,
- systém prevodu údajov zo sčítacích tlačív do elektronickej formy,
- činnosti v decentralizovanej etape spracovania údajov zo sčítania,
- centralizovaná etapa spracovania výsledkov sčítania,
- navrhované formy prezentácie výsledkov sčítania.

V roku 2000 sa uskutočnilo overenie formy a zrozumiteľnosti formulácie otázok na sčítacích tlačivách. V tejto etape bolo vyplnených cca 8 tisíc sčítacích tlačív. Na vyplňovaní tlačív sa zúčastnili tak pracovníci štatistiky, ako aj nezainteresované osoby z rôznych častí Slovenska a s  rôznou vzdelanostnou a profesijnou štruktúrou. Tejto etapy  sa aktívne zúčastnili aj pracovníci krajských správ ŠÚ SR.

Poznatky z testovania boli zohľadnené pri úpravách sčítacích tlačív pred ich zadaním do tlače.

Vyplnené formuláre boli odovzdané do strediska na prevod údajov do elektronickej formy, kde boli testované popri technológii a technickom vybavení strediska aj navrhovaná organizácia práce strediska a programové vybavenie na prevod údajov.

Ďalšia časť pilotného projektu, t.j. činnosti v decentralizovanej fáze spracovania údajov zo sčítania a centralizované spracovanie výsledkov sčítania, bude realizovaná v 2. štvrťroku 2001.

VI.	 PROJEKT  BEZPEČNOSTI

Osobitná pozornosť v celom procese uskutočnenia sčítania je venovaná zabezpečeniu ochrany zisťovaných osobných a individuálnych údajov od obyvateľstva.

Podrobne sú v projekte definované opatrenia na zabezpečenie bezpečnosti vo všetkých fázach sčítania.

Už pri tvorbe sčítacích tlačív je zabezpečená ochrana zisťovaných údajov pred prípadným zneužitím tým, že sa priamo na sčítacích tlačivách neuvádzajú údaje o mene a priezvisku a o adrese trvalého bydliska (s výnimkou osôb dočasne prítomných, pri ktorých sú tieto údaje nevyhnutné na ich zaradenie do domácnosti v mieste trvalého bydliska). Pri sčítaní 
sa nezisťuje rodné číslo obyvateľa, ako jeho jednoznačný identifikátor a nevyžaduje sa ani podpis sčítanej osoby na sčítacom tlačive.

Sčítací komisári, ktorí budú zhromažďovať údaje od obyvateľstva v pridelených sčítacích obvodoch, budú osobitne poučení o zákaze poskytovania zistených údajov a o povinnosti dodržiavať pravidlá manipulácie s vyplnenými sčítacími tlačivami iba v rozsahu definovanom v pokynoch pre činnosť sčítacieho komisára.

V projekte je definovaný aj postup obce pri práci s vyplnenými sčítacími tlačivami, zabezpečenie ochrany tlačív pri ich prevoze z obce na okresný úrad a na príslušnú krajskú správu ŠÚ SR a na spracovanie do strediska pre prevod údajov do elektronickej formy.

Pri prevode údajov zo sčítacích tlačív do elektronickej formy je popri fyzickej ochrane tlačív zabezpečená ochrana aj ďalšími programovými prostriedkami, používanými aj pri ostatných štatistických spracovaniach osobných a individuálnych údajov.

	Projekt bezpečnosti rieši aj ostatné stránky zabezpečenia bezpečnosti spracovania údajov v súlade s existujúcimi bezpečnostnými predpismi (protipožiarna ochrana, ochrana pred neoprávneným vstupom do miestností, ochrana spracovania pred neoprávnenou manipuláciou a pod.). 

VII.	 ÚZEMNÁ PRÍPRAVA

MŽP SR v súčinnosti s okresnými úradmi vykonalo revíziu vymedzenia základných sídelných jednotiek, ktoré tvoria podklad pre územnú identifikáciu zisťovaných a spracovávaných informácií zo sčítania. Úloha nadväzuje na vykonanie aktualizácie potrebných mapových podkladov a zakreslenie výsledkov revízie do mapovej dokumentácie sčítania - tieto činnosti boli zabezpečované v súčinnosti s ÚGKK SR.

V zmysle časového harmonogramu na zabezpečenie tejto úlohy mali byť odovzdané mapové podklady pre spracovanie revízie do 31. januára 2000. Vzhľadom na počiatočné problémy pri inštalácii potrebnej techniky a pri digitálnom vykresľovaní na Geodetickom a kartografickom ústave v Bratislave vznikol už začiatkom revízie niekoľkomesačný sklz pri odovzdávaní podkladových máp spracovateľom revízie. I keď v niektorých okresoch boli problémy najmä s kvalitou aktualizácie hraníc obcí a katastrálnych území, darilo sa v priebehu revízie postupne tento sklz eliminovať. Najväčšie zdržanie pri zabezpečení revízie základných sídelných jednotiek nastalo v štyroch okresoch mesta Košice, kde bolo potrebné doriešiť zosúladenie hraníc okresov, mestských častí a hraníc príslušných katastrálnych území.

Revízia vymedzenia základných sídelných jednotiek bola ukončená v  polovici novembra, jej výsledky boli odovzdané na spracovanie výslednej mapy priestorových jednotiek 
Geodetickému a kartografickému ústavu. Súčasne boli spracované aj zoznamy základných sídelných jednotiek za všetky okresy. Úloha bola splnená v stanovenom termíne.

Po vykonaní záverečnej kontroly bola ŠÚ SR odovzdaná kompletná dokumentácia revízie (Zoznamy základných sídelných jednotiek po revízii, Popisy urbanistických obvodov miest delených na urbanistické obvody, okresné súbory máp priestorových jednotiek pre sčítanie v mierke 1:50 000 a pre vybrané mestá v mierke 1:10 000).

VIII.  ROZPOČTOVÉ ZABEZPEČENIE

Rozpočtové zabezpečenie prípravy sčítania sa vykonáva v súlade s uznesením vlády SR č. 503 zo 16. júna 1999. 

	ŠÚ SR použil rozpočtové prostriedky predovšetkým na zabezpečenie a prípravu technológie a technického zabezpečenia spracovania výsledkov sčítania, na zabezpečenie tlače sčítacích tlačív a na spracovanie technických projektov a následného programového vybavenia nevyhnutných pri spracovaní údajov zo sčítania.

	ŠÚ SR vyčerpal v roku 2000 z 245,4 mil. Sk  pridelených prostriedkov 238,4 mil. Sk, ktoré boli určené na prípravu sčítania. Úspora 7 mil. Sk bola dosiahnutá predovšetkým racionalizáciou činností súvisiacich s prípravou sčítania.

Čerpanie rozpočtových výdavkov na zabezpečenie prípravy  sčítania obyvateľov, 
domov a bytov v roku 2000  - rozpočtová kapitola ŠÚ SR
                                 
                                                                                                                             v tis. Sk
Druh výdavkov	Rozpočet
2000	Čerpanie k 31.12.2000	
Výdavky spolu	245 382	238 419	
			
   Bežné výdavky spolu	129 182	122 223	
     Mzdy, platy 	7 657	7 652	
     Poistné, príspevky 	2 906	2 701	
     Cestovné výdavky		2 236	1 156	
     Energia a komunikácie	5 998	6 473	
     Materiálové výdavky	47 047	38 300	
     Dopravné	1 947	1 410	
     Opravy a údržba 	3 214	4 109	
     Prenájom	164	58	
     Ostatné tovary a služby 	58 013	60 364	
			
   Kapitálové výdavky spolu	116 200	116 196	

Čerpanie rozpočtových výdavkov na zabezpečenie prípravy  sčítania obyvateľov, 
domov a bytov v roku 2000  - rozpočtová kapitola MŽP SR
			
    									                    v tis. Sk
Druh výdavkov	Rozpočet
2000	Čerpanie k 31.12.2000	
Výdavky spolu	1 190	1 190	
			
   Bežné výdavky spolu	850	850	
     Cestovné výdavky		160	48	
     Energia a komunikácie	68	13	
     Materiálové výdavky	50	62	
     Dopravné	57	27	
     Opravy a údržba 	10	0	
     Prenájom	-	-	
     Ostatné tovary a služby 	505	700	
			
   Kapitálové výdavky spolu	340	340	

Čerpanie rozpočtových výdavkov na zabezpečenie prípravy  sčítania obyvateľov, 
domov a bytov v roku 2000  - rozpočtová kapitola ÚGKK SR
			
    									                    v tis. Sk
Druh výdavkov	Rozpočet
2000	Čerpanie k 31.12.2000	
			
Výdavky spolu	2 283	2 283	
			
   Bežné výdavky spolu	2 283	2 283	
     Mzdy, platy 	891	891	
     Poistné, príspevky 	334	334	
     Cestovné výdavky		330	330	
     Energia a komunikácie	98	98	
     Materiálové výdavky	336	336	
     Dopravné	-	-	
     Opravy a údržba 	26	26	
     Prenájom	240	240	
     Ostatné tovary a služby 	28	28	
			
   Kapitálové výdavky spolu	-	-	

Čerpanie rozpočtových výdavkov podľa jednotlivých krajských úradov a podľa kategórií výdavkov: 

v tis. Sk          
Výdavky	600	610	620	630	
Kraj	rozpočet	skutočnosť	rozpočet	skutočnosť	rozpočet	skutočnosť	rozpočet	skutočnosť	
									
BA	811	702	408	354	155	124	248	224	
TT	709	588	357	335	136	127	216	126	
TN	911	889	459	459	174	173	278	257	
NR	709	659	357	351	133	129	219	179	
ZA	1 114	1 113	561	567	213	204	340	342	
BB	1 316	1 233	663	607	246	224	407	402	
PO	1 316	1 115	663	625	252	234	401	256	
KE	1 114	968	561	493	213	186	340	289	
Spolu	8 000	7 267	4 029	3 791	1 522	1 401	2 449	2 075	

	Z celkovej sumy  256,9 mil. Sk určených na zabezpečenie prípravy sčítania obyvateľov, domov a bytov na rok 2000  bolo čerpaných 249,2 mil. Sk (úspora v rozpočtovej kapitole ŠÚ SR 7  mil. Sk a v rozpočtových kapitolách krajských úradov 733 tis. Sk).

	V roku 2001 je v štátnom rozpočte vyčlenených na realizáciu sčítania obyvateľov, domov a bytov 296 mil. Sk, z toho 130 mil. Sk je určených na odmeny sčítacím komisárom.

IX. Plnenie úloh v 1. štvrťroku 2001
	V období, ktoré predchádza bezprostredne realizácii sčítania, Štatistický úrad SR zabezpečuje predovšetkým činnosti, ktoré súvisia s prípravou zberu vyplnených sčítacích tlačív od obyvateľstva, ich prevodu do elektronickej formy a zabezpečenia spracovania výsledkov zo sčítania.
Zvýšená pozornosť je na obciach a okresných úradoch venovaná územnej príprave sčítania – tvorbe sčítacích obvodov, aby bola zabezpečená úplnosť sčítania.
Dôležitou súčasťou prípravy sčítania je aj výber sčítacích komisárov, ktorí budú sčítanie bezprostredne zabezpečovať v domácnostiach a ich odborné vyškolenie. 
Školenia sčítacích komisárov zabezpečujú okresné úrady v spolupráci s krajskými správami Štatistického úradu SR.

V súvislosti s uznesením vlády SR č. 1066 z decembra 2000 Štatistický úrad SR zabezpečuje tlač dvojjazyčných sčítacích tlačív, úpravu programového vybavenia na prevod údajov zo sčítania do elektronickej formy a úpravu programového vybavenia na spracovanie výsledkov sčítania. Pretože všetky úpravy sú vykonávané nad rámec predpokladaných činností, Štatistickému úradu vzniknú náklady naviac vo výške cca 21, 5 mil. Sk., ktoré nie sú pokryté rozpočtovými prostriedkami. 

Príloha

Vzory  tlačív  SODB 2001

•	List obyvateľa
•	Domový list
•	Bytový list
•	Obálka listu obyvateľa